JKKK digesa bekerjasama dengan JPBN
KUCHING: Jawatankuasa Kemajuan dan Keselamatan Kampung (JKKK) terutamanya di negeri ini digesa untuk bekerjasama dengan Kerajaan Sarawak dan Jawatankuasa Pengurusan Bencana Negeri (JPBN) dalam membendung musibah Covid-19 daripada merebak. Ketua Menteri Datuk Patinggi Abang Johari Tun Openg berkata, JKKK yang diperkasakan untuk melaksanakan program Kepolisan Komuniti , diminta untuk memainkan peranan dalam menjaga kawasan kampung masing-masing. “JKKK yang berada di dalam kampung, termasuk ketua masyarakat dan juga Ahli Dewan Undangan Negeri (Adun) bertanggungjawab untuk memastikan masyarakat mematuhi setiap garis panduan yang dikeluarkan untuk mencegah penyakit berjangkit ini. “Sebagai contoh, jika ada individu yang diarahkan untuk kuarantin, itulah tanggungjawab ketua masyarakat untuk mengingatkan mereka supaya terus mematuhi arahan kuarantin selama 14 hari di rumah dan tidak keluar ke mana-mana,” katanya. Beliau berkata demikian pada Majlis Pelancaran Program Kepolisan Komunti Jawatankuasa Pengurusan Bencana Negeri Sarawak (JPBN) di Wisma Bapa Malaysia semalam. Katanya, kepolisan komuniti adalah umpama golongan masyarakat yang membantu pihak berkuasa seperti polis untuk menjaga rumah tangga dan kawasan kampung. “Jika kita lihat ada sesuatu yang pelik atau individu tidak dikenali berada di kawasan kita, kita harus terus memaklumkan pihak berkuasa dan JPBN bagi mengelakkan kes merebak atau mendatangkan kesan kepada masyarkat,” ujarnya. Beliau menegaskan masyarakat di seluruh negara kini bertempur dengan musuh yang tidak dapat dilihat. “Selagi tiada ubat (vaksin) bagi wabak ini, selagi itu kita menggunakan pelitup hidung dan mulut, bersusun sebelum memasuki premis, menjaga penjarakan fizikal dan patuh akan garis panduan yang lain,” tegasnya. Beliau turut mengingatkan masyarakat sendiri untuk ikhlas dan bertanggungjawab dalam menjalankan kuarantin di rumah. “Jika ikhlas pada diri sendiri, seseorang itu akan patuh untuk dikuarantin selama 14 hari, tidak akan keluar rumah dan jaga diri sendiri. “Kerana jika keluar, mereka berkemungkinan akan menjangkit orang lain dan terjadinya penularan dalam kalangan kita,” katanya. Oleh Alexandra Lorna 
See author's posts
